(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΠΑ΄

Παρασκευή, 30 Αυγούστου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ορκωμοσία της Βουλευτού κυρίας Παρθένας (Πόπης) Τσαπανίδου, που αντικαθιστά τον κ. Όθωνα Ηλιόπουλο, ο οποίος παραιτήθηκε, σελ.   
3. Ανακοινώνεται ότι ο Πρόεδρος της Κοινοβουλευτικής Ομάδας του ΣΥΡΙΖΑ κ. Νίκος Παππάς, με την από 28η Αυγούστου 2024 επιστολή του προς τον Πρόεδρο της Βουλής, μας ενημερώνει ότι η Βουλευτής Βορείου Τομέα Αθηνών κυρία Αθηνά Λινού τίθεται εκτός Κοινοβουλευτικής Ομάδας του ΣΥΡΙΖΑ, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 2 Σεπτεμβρίου 2024, σελ.   
2. Συζήτηση επίκαιρης ερώτησης προς τον Υπουργό Κλιματικής Κρίσης και Πολιτικής Προστασίας με θέμα: «Λήψη μέτρων για την αντιμετώπιση των συνεπειών της πρόσφατης καταστροφικής πυρκαγιάς στην Αττική», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης «Κύρωση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού», σελ.

ΟΜΙΛΗΤΕΣ

Α. Επί διαδικαστικού θέματος:  
 ΠΛΑΚΙΩΤΑΚΗΣ Ι. , σελ.   
  
Β. Επί της επίκαιρης ερώτησης:  
 ΓΚΙΟΚΑΣ Ι. , σελ.   
 ΤΡΙΑΝΤΟΠΟΥΛΟΣ Χ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΑ΄

Παρασκευή 30 Αυγούστου 2024

Αθήνα, σήμερα στις 30 Αυγούστου 2024, ημέρα Παρασκευή και ώρα 10.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Πριν προχωρήσουμε στο προγραμματισμένο δελτίο επικαίρων ερωτήσεων, θα προβούμε στην ορκωμοσία τής συναδέλφου κ. Παρθένας (Πόπης) Τσαπανίδου, που αντικαθιστά τον κ. Όθωνα Ηλιόπουλο, ο οποίος παραιτήθηκε.

Καλείται η συνάδελφος κ. Παρθένα (Πόπη) Τσαπανίδου, να προσέλθει για να δώσει τον νενομισμένο όρκο ενώπιον του εκπροσώπου της Εκκλησίας.

(Στο σημείο αυτό προσέρχεται η Βουλευτής κ. Παρθένα (Πόπη) Τσαπανίδου και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστή στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Από το Προεδρείο σάς ευχόμαστε καλή επιτυχία στα καθήκοντά σας.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας του ΣΥΡΙΖΑ κ. Νίκος Παππάς, με την από 28η Αυγούστου 2024 επιστολή του προς τον Πρόεδρο της Βουλής, μας ενημερώνει ότι η Βουλευτής Βορείου Τομέα Αθηνών κ. Αθηνά Λινού τίθεται εκτός Κοινοβουλευτικής Ομάδας του ΣΥΡΙΖΑ.

Η εν λόγω επιστολή θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Θα ήθελα, επίσης, να ανακοινώσω ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Κύρωση του Μνημονίου Συνεργασίας μεταξύ του Υπουργείου Ψηφιακής Διακυβέρνησης της Ελληνικής Δημοκρατίας και του Υφυπουργείου Έρευνας, Καινοτομίας και Ψηφιακής Πολιτικής της Κυπριακής Δημοκρατίας στον τομέα του ψηφιακού μετασχηματισμού».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 2 Σεπτεμβρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

Η με αριθμό 1325/27-8-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Εθνικής Οικονομίας και Οικονομικών με θέμα: «Οι υστερήσεις, τα κενά και η στασιμότητα στην απορρόφηση κονδυλίων για το Π.Δ.Α.Μ. δημιουργούν απόγνωση στη δυτική Μακεδονία».

Η με αριθμό 1320/27-8-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού με θέμα: «Έντονη αναστάτωση στην εκπαιδευτική κοινότητα της Δράμας από τις συγχωνεύσεις σχολικών τμημάτων σε δημοτικά σχολεία».

Η με αριθμό 1323/27-8-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης με θέμα: «Για τις οφειλές της εταιρείας «Βιοκαλλιεργητές Σητείας Α.Ε.» σε εργαζομένους και αγρότες».

Η με αριθμό 1326/27-8-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικών Ασφαλίσεων με θέμα: «Το θεσμικό πλαίσιο επί ζητημάτων εκδικητικής απόλυσης αφήνει χωρίς προστασία εργαζομένους με σοβαρά ζητήματα υγείας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

Η με αριθμό 1327/27-8-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Άμεση ανάγκη επαναλειτουργίας των οικοτροφείων για τη φιλοξενία κωφών και βαρηκόων μαθητών πρωτοβάθμιας εκπαίδευσης, σπουδαστών ΟΑΕΔ, ΣΑΕΚ και φοιτητών πανεπιστημίων».

Η με αριθμό 1321/27-8-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Προστασίας του Πολίτη με θέμα: «Οι συνεχείς και αλόγιστες αποσπάσεις αστυνομικού προσωπικού δημιουργούν κενά αστυνόμευσης και αίσθημα ανασφάλειας στους πολίτες του Νομού Δράμας».

Η με αριθμό 1324/27-8-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εσωτερικών με θέμα: «Να αντιμετωπιστούν άμεσα τα σοβαρά προβλήματα του γυμνασίου - λυκείου Πόμπιας Φαιστού Ηρακλείου Κρήτης».

Η με αριθμό 1328/27-8-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Περιβάλλοντος και Ενέργειας με θέμα: «Άμεση ενεργοποίηση και συστράτευση των φορέων στην Θεσσαλία για να σταθεί όρθιος ο πρωτογενής τομέας απέναντι στην ανεξέλεγκτη εγκατάσταση ανανεώσιμων πηγών ενέργειας (ΑΠΕ)».

Η με αριθμό 1322/27-8-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Επικρατείας με θέμα: «Ποιος είναι ο κυβερνητικός σχεδιασμός για την καταβολή από το κράτος αποζημιώσεων σε αγρότες των οικισμών Αντιφιλίππων και Παλαιοχωρίου της Π.Ε. Καβάλας;».

Η με αριθμό 1329/27-8-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Να μην πραγματοποιηθούν οι συγχωνεύσεις τμημάτων και να καλυφθούν άμεσα όλα τα κενά σε εκπαιδευτικούς και βοηθητικό προσωπικό».

Η με αριθμό 1330/27-8-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Πανώλη στα πρόβατα. Αιτίες, τρόποι αντιμετώπισης και ενίσχυσης κτηνοτρόφων. Υπάρχει σχέδιο;».

Η με αριθμό 1332/27-8-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Προστασίας του Πολίτη με θέμα: «Για την ενδεχόμενη μεταφορά του Ιδρύματος Αγωγής Ανηλίκων που βρίσκεται στο Βόλο, σε εγκαταστάσεις της Παιδόπολης Αγριάς».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

Η με αριθμό 2769/23-1-2024 ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με θέμα: «Παράνομες μετακινήσεις- τοποθετήσεις Προϊσταμένων του Γενικού Νοσοκομείου Θεσσαλονίκης «Ιπποκράτειο» και πειθαρχικές διώξεις».

Η με αριθμό 4057/1-4-2024 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να μπορούν οι νέοι πτυχιούχοι που παρακολουθούν μεταπτυχιακές σπουδές να εγγράφονται στα Μητρώα Ανέργων της Δημόσιας Υπηρεσίας Απασχόλησης (ΔΥΠΑ)».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό της η Γενική Γραμματεία Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 30 Αυγούστου 2024 ότι η υπ’ αριθμόν 1331/27-8-2024 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριαντόπουλο. Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και o ερωτών Βουλευτής».

Θα συζητηθεί η με αριθμό 1331/27-8-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής του «Κομμουνιστικού Κόμματος Ελλάδας» κ. Ιωάννη Γκιόκα προς τον Υπουργό Κλιματικής Κρίσης και Πολιτικής Προστασίας με θέμα: «Λήψη μέτρων για την αντιμετώπιση των συνεπειών της πρόσφατης καταστροφικής πυρκαγιάς στην Αττική».

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, η πυρκαγιά στη βορειανατολική Αττική που ως γνωστόν ξεκίνησε από την περιοχή του Βαρνάβα, διέσχισε πάνω από τριάντα χιλιόμετρα και έφτασε να καίει μέσα στον αστικό ιστό της πρωτεύουσας, στην Πεντέλη, στα Βριλήσσια και στο Χαλάνδρι, ήταν χωρίς καμμία δόση υπερβολής «το χρονικό ενός προαναγγελθέντος εγκλήματος». Και προαναγγελθέντος και επαναλαμβανόμενου. Και αυτό δεν το λέμε μόνο εμείς ως ΚΚΕ ή άλλοι μαζικοί φορείς με τις επανειλημμένες προειδοποιήσεις και παρεμβάσεις που έχουν κάνει και ερωτήσεις πριν ακόμη από την έναρξη της αντιπυρικής περιόδου για τα αναγκαία μέτρα πρόληψης, όταν η Κυβέρνηση διαβεβαίωνε για τη δήθεν ετοιμότητά της για τις κάμερες, για τα drones κ.ο.κ.. Αυτό το λένε τα ίδια τα επίσημα στοιχεία που αναδεικνύουν ότι η πρόσφατη πυρκαγιά ήταν σχεδόν ίδια με την αντίστοιχη του 2009. Έκαψε, δηλαδή, περίπου το 80% των ίδιων εκτάσεων. Άρα ήταν κάτι που μπορούσε και να προβλεφθεί και να αντιμετωπιστεί αν υπήρχαν τα αναγκαία μέτρα πρόληψης.

Αυτό το λένε πάνω απ’ όλα οι ίδιοι οι κάτοικοι της περιοχής, όσοι ζούμε εκεί, που τονίζουν ότι αυτό που ζήσαμε τον Αύγουστο το ζήσανε το 2009, το 1998 και παλαιότερα και τώρα το 2024. Γι’ αυτό τον λόγο άλλωστε και όχι απλά δεν πείθουν, αλλά εξοργίζουν οι γνωστές δικαιολογίες του Πρωθυπουργού και άλλων Υπουργών για τα ακραία καιρικά φαινόμενα, για τη μορφολογία του εδάφους. Φτάσαμε στο σημείο να μιλάμε και να ανακαλύπτουμε τη μορφολογία του εδάφους σε μία περιοχή μισή ώρα από το κέντρο της Αθήνας. Μισή ώρα από το κέντρο της Αθήνας. Είναι πολύ λογικό αυτοί οι ισχυρισμοί να δημιουργούν και δικαιολογημένη οργή και αγανάκτηση στον κόσμο που τις ακούει, όπως επίσης είναι εξοργιστικοί οι ισχυρισμοί του Πρωθυπουργού και άλλων Υπουργών που έκαναν λόγο για τους λίγους που υπέστησαν ζημιές. Σε πολλές περιπτώσεις τους ρίξανε την ευθύνη γι’ αυτές τις ζημιές που υπέστησαν. Δεν λέμε ότι προκαλούν οργή μόνο, γιατί οι συμπολίτες μας που υπέστησαν ζημιές, που είναι και το αντικείμενο της σημερινής ερώτησης, δεν είναι καθόλου λίγοι. Είναι εκατοντάδες οι κατοικίες που υπέστησαν ζημιές, τα μαγαζιά, τα αυτοκίνητα που κάηκαν, οι αγροτικές καλλιέργειες στην περιοχή. Είναι συνολικότερες οι επιπτώσεις αυτής της πυρκαγιάς, η καταστροφή του φυσικού περιβάλλοντος, η υποβάθμιση συνολικά του περιβάλλοντος του Λεκανοπεδίου. Πάνω από το 37% των δασών της Αττικής έχουν καεί τα τελευταία οκτώ χρόνια. Υπήρξαν καταστροφές σε δημόσιες υποδομές, κύριε Υπουργέ, σε αθλητικές υποδομές, σε χώρους αναψυχής που ήταν ένα αποκούμπι για τον λαό της πρωτεύουσας. Δείτε μόνο την εικόνα που έχει σήμερα η λίμνη του Μαραθώνα. Οι μεγάλοι κίνδυνοι πλημμυρικών φαινομένων, οι επιπτώσεις στην τοπική οικονομία, όλα αυτά δεν αφορούν λίγους. Αφορούν τους πάντες. Αφορούν τον λαό της περιοχής. Αφορούν όσους ζούμε εκεί.

Το ερώτημα, συνεπώς, που τίθεται είναι τι μέτρα θα πάρει η Κυβέρνηση για να κάνει το ελάχιστο και το αυτονόητο αφού δεν προστάτεψε αυτό τον κόσμο. Δηλαδή, να αποζημιώσει τους πληγέντες στο 100% των ζημιών για τις καταστροφές που υπέστησαν σε περιουσίες, σπίτια, επαγγελματικούς χώρους και αγροτικές καλλιέργειες, να διασφαλίσει τα δικαιώματα των εργαζομένων στις επιχειρήσεις που υπέστησαν ζημιές, να υπάρχει αποκατάσταση όλων των δημόσιων υποδομών, αποκατάσταση του φυσικού πλούτου και κήρυξη των περιοχών αυτών ως αναδασωτέων χωρίς αυτές τις σκέψεις και τα σενάρια που ήδη βλέπουν το φως της δημοσιότητας και τα οποία έχετε εξαγγείλει με διάφορα αρπακτικά και κοράκια να ακονίζουν τα νύχια τους για να διαχειριστούν προς όφελός τους τις δασικές εκτάσεις της περιοχής.

Αυτό είναι το ερώτημα, συνεπώς, η λήψη μέτρων για τις επιπτώσεις αυτής της πυρκαγιάς και ζητάμε συγκεκριμένες απαντήσεις και εμείς, αλλά και οι κάτοικοι της περιοχής και όσοι υπέστησαν αυτές τις καταστροφές.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Γκιόκα.

Θα απαντήσει ο Υφυπουργός Κλιματικής Κρίσης και Πολιτικής Προστασίας, κ. Χρήστος Τριαντόπουλος.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ για την ερώτηση. Μας δίνετε την ευκαιρία να συζητήσουμε το σχέδιο στήριξης και αποκατάστασης στις περιοχές της Αττικής που επλήγησαν από την πυρκαγιά της 11ης Αυγούστου. Πυρκαγιές, δυστυχώς, με απώλεια συνανθρώπων μας, το οποίο είναι κάτι που μας θλίβει όλους πάρα πολύ. Η προστασία, όπως γνωρίζετε, της ανθρώπινης ζωής συνιστά θεμελιώδη προτεραιότητα για την Κυβέρνηση.

Από την πρώτη στιγμή λοιπόν, η Κυβέρνηση έθεσε σε εφαρμογή ένα ολοκληρωμένο σχέδιο, ένα ολοκληρωμένο πακέτο μέτρων για την άμεση στήριξη των πυρόπληκτων της Αττικής. Μέτρα που συναθροίζουν στο πλαίσιο της κρατικής αρωγής, το οποίο ενεργοποιήθηκε κατόπιν σχετικών εισηγήσεων της Κυβερνητικής Επιτροπής Κρατικής Αρωγής και σε συνεργασία με όλα τα συναρμόδια Υπουργεία.

Συγκεκριμένα, ανακοινώθηκαν και υλοποιούνται μία σειρά από μέτρα: Η χορήγηση της πρώτης αρωγής έναντι στεγαστικής συνδρομής μέσω της πλατφόρμας arogi.gov.gr για πολίτες που φθάνει ως τις 10 χιλιάδες ευρώ. Επίσης, μέσω της πλατφόρμας arogi.gov.gr χορηγείται και η πρώτη αρωγή έναντι της επιχορήγησης προς επιχειρήσεις, αλλά και προς αγροτικές εκμεταλλεύσεις, όπου έχουν ενταχθεί και οι αγροτικές εκμεταλλεύσεις με την πρώτη αρωγή σε αυτή την περίπτωση να φτάνει τις 4 χιλιάδες ευρώ.

Η πλατφόρμα της πρώτης αρωγής άνοιξε εντός της πρώτης εβδομάδας και αναφέρω ότι μέχρι σήμερα έχουν υποβληθεί συνολικά διακόσιες εβδομήντα πέντε οριστικοποιημένες αιτήσεις και είκοσι εννέα προσωρινές αιτήσεις. Πάνω από τριακόσιες, λοιπόν, αιτήσεις έχουν υποβληθεί στην πλατφόρμα και στις αρχές της άλλης εβδομάδας ξεκινούν οι πληρωμές. Σήμερα πιστώθηκαν οι πόροι του προγράμματος και άμεσα θα πληρωθούν οι πρώτες περιπτώσεις, πάνω από εκατόν είκοσι περιπτώσεις, καθώς έχουν γίνει οι έλεγχοι από τους υπαλλήλους, από τα στελέχη της Γενικής Γραμματείας Αποκατάστασης Φυσικών Καταστροφών και Κρατικής Αρωγής.

Προχωρούν και τα άλλα μέτρα: Η παροχή στεγαστικής συνδρομής με την αποκατάσταση κτηρίων, με τη δωρεάν κρατική αρωγή στο 80% του κόστους, η επιδότηση ενοικίου ή συγκατοίκησης από 300 ως 500 ευρώ έως και δύο χρόνια με τη σχετική πλατφόρμα να ενεργοποιείται τις επόμενες ημέρες, αφού βγει και η απόφαση οριοθέτησης. Είναι η παροχή της κρατικής αρωγής προς τις πληγείσες επιχειρήσεις, καλύπτοντας το 70% της εκτιμηθείσας ζημιάς και ανώτατο όριο τις 500 χιλιάδες ευρώ.

Μέχρι τώρα από τις Επιτροπές Κρατικής Αρωγής της Περιφέρειας Αττικής έχουν γίνει αυτοψίες σε τριάντα τέσσερις επιχειρήσεις. Στο πλαίσιο της κρατικής αρωγής εντάσσονται και οι αγροτικές εκμεταλλεύσεις για τις υλικές ζημιές, σε εξοπλισμό, αποθηκευμένα προϊόντα, συμπεριλαμβάνοντας και τις ζημιές που ήταν παλαιότερα στον κανονισμό των κρατικών οικονομικών ενισχύσεων. Αυτά μέχρι πρότινος ξέρετε λάμβαναν ενίσχυση μετά από τέσσερα, πέντε χρόνια. Τώρα το έχουμε εντάξει στο πλαίσιο της κρατικής αρωγής. Έχουμε τη χορήγηση αποζημιώσεων για τις πρώτες ανάγκες, τις ζημιές σε οικοσκευή και απλές επισκευαστικές εργασίες. Το σχετικό ποσό μπορεί να φτάσει μέχρι τις 6.600 ευρώ ανάλογα με το μέγεθος της ζημιάς. Η αναστολή καταβολής των φορολογικών υποχρεώσεων ως και έξι μήνες, εκδόθηκε άμεσα η σχετική υπουργική απόφαση. Η αναστολή διενέργειας πράξεων αναγκαστικής εκτέλεσης πλειστηριασμών για την αντίστοιχη περίοδο. Και γι’ αυτό το μέτρο έχει εκδοθεί ήδη σχετική υπουργική απόφαση. Η παράταση της καταβολής του ελάχιστου εγγυημένου εισοδήματος και του στεγαστικού επιδόματος για δύο ως τρεις μήνες. Η τριετής απαλλαγή από τον ΕΝΦΙΑ. Η ρύθμιση και αναστολή των ασφαλιστικών υποχρεώσεων έως και έξι μήνες. Εκδόθηκε άμεσα και αυτή η υπουργική απόφαση. Και φυσικά η στήριξη για τους εργαζόμενους που εργάζονται στις επιχειρήσεις που επλήγησαν με την αναστολή, με την πρόβλεψη για αναστολή των συμβάσεων εργασίας και την αντίστοιχη επιχορήγηση. Από τις πρώτες ημέρες εκδόθηκε υπουργική απόφαση και άνοιξε το πληροφοριακό σύστημα «ΕΡΓΑΝΗ» για να μπουν οι επιχειρήσεις μέσα και να δηλώσουν τους εργαζομένους τους. Και φυσικά η έκτακτη, όπως είπατε, για τις υποδομές επιχορήγηση προς Οργανισμούς Τοπικής Αυτοδιοίκησης, ήδη προχώρησε το Υπουργείο Εσωτερικών σε έκτακτη χρηματοδότηση ύψους 5,2 εκατομμυρίων ευρώ για την αποκατάσταση ζημιών σε υποδομές και δίκτυα. Είναι η πρώτη, κύριε συνάδελφε, φάση της επιδότησης των Οργανισμών Τοπικής Αυτοδιοίκησης.

Ο κρατικός μηχανισμός ήταν εκεί και από την πρώτη στιγμή, με αυτοψίες. Από την πρώτη στιγμή ήμουν εκεί και θα είμαστε εκεί τα συναρμόδια Υπουργεία-και προχθές στην περιοχή ήμασταν- σε στενή συνεργασία με τους δήμους που επλήγησαν και με όλους τους εμπλεκόμενους φορείς. Όλοι μαζί δουλεύουμε για να στηρίξουμε τους πληγέντες, για να στηρίξουμε όσους πραγματικά έχουν ανάγκη και αυτή η στήριξη να φτάσει όσο πιο γρήγορα γίνεται.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Ορίστε, κύριε Γκιόκα, έχετε τον λόγο για την δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, το σχέδιο «αποκατάστασης», που ανακοίνωσε η Κυβέρνηση μετά τη μεγάλη πυρκαγιά με αυτά τα περίφημα δέκα μέτρα, κινούνται ακριβώς στην πεπατημένη, δηλαδή στον δρόμο, ο οποίος μας έφτασε ως εδώ. Μιλάμε για αποζημιώσεις, οι οποίες είναι πολύ κάτω από τις πραγματικές ανάγκες και σε πολλές περιπτώσεις συνοδεύονται με τραπεζικό δανεισμό. Δεν είναι, δηλαδή, αποζημίωση στο 100% της ζημίας που υπέστησαν είτε κατοικίες είτε αγροτικές καλλιέργειες είτε άλλα περιουσιακά στοιχεία και συνοδεύονται με τραπεζικό δανεισμό.

Μιλάμε, επίσης, για εμπορευματοποίηση δασών με όλες αυτές τις συμπράξεις με ιδιώτες που έχει ανακοινώσει η Κυβέρνηση, έχει νομοθετήσει η Κυβέρνηση, που στην ουσία βάζει τους ξυλέμπορους και τους ξυλοβιομήχανους μέσα στα δάση. Και μιλάμε και για την ατομική ευθύνη -συμπαθάτε με, αλλά έτσι είναι- με αυτή τη γελοιότητα «πρασινίζω την αυλή μου», γιατί περί γελοιότητας πρόκειται. Είχαμε πριν λίγο καιρό το «καθαρίζω το οικόπεδο μου» και τα υπολείμματα του καθαρισμού στοιβάζονταν στους δρόμους και στην Αττική και σε άλλες περιοχές της χώρας και ήταν η εύφλεκτη ύλη γι’ αυτές τις πυρκαγιές, τώρα έχουμε το «πρασινίζω την αυλή μου».

Ποια είναι η κατάσταση αυτή τη στιγμή; Ποια είναι η κατάσταση με βάση τις επίσημες καταγγελίες, δηλώσεις κατοίκων της περιοχής; Είκοσι ημέρες μετά, κύριε Υπουργέ, δεν έχουν ακόμη απομακρυνθεί τα επικίνδυνα δέντρα και τα κλαδιά, τα οποία κρέμονται πάνω από δρόμους και πάνω από σπίτια και τα οποία δημιουργούν μεγάλους κινδύνους. Ο έλεγχος που έγινε και οι αυτοψίες που έχουν γίνει σε σπίτια δεν αποτυπώνουν την πραγματική κατάσταση. Υπάρχουν πάρα πολλές καταγγελίες με στοιχεία και φωτογραφίες που έχουν δοθεί στη δημοσιότητα, ότι σπίτια που έχουν υποστεί εκτεταμένες ζημιές, βγαίνουν «πράσινα» και δεν δικαιούνται καμμία αρωγή και καμμία αποζημίωση.

Πρέπει, συνεπώς, να ολοκληρώσετε τις διαδικασίες για να μπορούν αυτοί οι άνθρωποι να κάνουν ενστάσεις εναντίον των εκθέσεων ελέγχων και αυτοψιών, γιατί αμφισβητούν τα στοιχεία που εσείς δίνετε.

Τρίτον, οι υπηρεσίες του ΕΛΓΑ σε πολλές περιπτώσεις δεν έχουν πάει ακόμη στις κατεστραμμένες αγροτικές καλλιέργειες. Και μιλάμε για αγρότες που περιμένουν την καταγραφή των ζημιών και τις αποζημιώσεις και στο αγροτικό προϊόν και στα μηχανήματα και στις εγκαταστάσεις, θερμοκήπια ή αρδευτικά, προκειμένου να μπορέσουν να σταθούν στα πόδια τους και να συνεχίσουν ξανά να παράγουν. Και οι αυτοψίες του ΕΛΓΑ, ακόμη είκοσι ημέρες μετά δεν έχουν γίνει.

Και φυσικά μιλάμε για καταστροφές σε δημόσιες υποδομές. Τα 5,2 εκατομμύρια ευρώ που αναφέρατε ως επιχορήγηση στους δήμους δεν φτάνει στο ελάχιστο για να μπορέσει να καλύψει το κόστος όλων αυτών των καταστροφών που υπάρχουν σε δημόσιες υποδομές.

Και φυσικά μιλάμε για την καταστροφή του φυσικού πλούτου, που πρέπει σχεδιασμένα και με επιστημονικά κριτήρια να αποκατασταθεί, κύριε Υπουργέ, με ευθύνη των δασικών υπηρεσιών από τις οποίες λείπουν δέκα χιλιάδες δασεργάτες και χίλιοι πεντακόσιοι δασολόγοι και είναι μία από τις βασικές αιτίες που δεν υπάρχει ολοκληρωμένο σχέδιο διαχείρισης των δασών με επίκεντρο την πρόληψη. Έτσι πρέπει να γίνει η αποκατάσταση και όχι με τις γνωστές πρωτοβουλίες διαφόρων γνωστών και μη εξαιρετέων, που απλά πηγαίνουν κάποιοι παράγοντες και φωτογραφίζονται, τις γνωστές αναδασώσεις.

Λέτε για την κρατική αρωγή. Κύριε Υπουργέ, αυτά που δίνετε συγκρινόμενα με το κόστος και την αύξηση που υπάρχει στα οικοδομικά υλικά είναι ελάχιστα με την ακρίβεια που υπάρχει και το κόστος που έχει εκτιναχθεί στα οικοδομικά υλικά.

Λέτε για εξάμηνη απαλλαγή ή αναστολή φορολογικών υποχρεώσεων. Αυτοί οι άνθρωποι μέσα σε έξι μήνες ή σε τρία χρόνια -για τον ΕΝΦΙΑ που λέτε- θα μπορούν να έχουν αποκαταστήσει τις ζημιές που έχουν υποστεί που σε ορισμένες περιπτώσεις είναι ολοκληρωτικές;

Άρα, λοιπόν, αυτά πρέπει να δείτε, αυτά που ζητάμε με την ερώτησή μας, αυτά που ζητάνε οι κάτοικοι, οι μαζικοί φορείς, οι επιτροπές πυρόπληκτων που έχουν συγκροτηθεί στις συγκεκριμένες περιοχές: Αποζημίωση στο 100% και να τα εξασφαλίσετε όλα τα παραπάνω με βάση τα κονδύλια του κρατικού προϋπολογισμού. Αυξήστε τα κονδύλια και για την προστασία των δασών και όχι αυτά τα ψιχία που δίνετε κάθε χρόνο από τον κρατικό προϋπολογισμό. Πάρτε τα από το Ταμείο Ανάκαμψης. Όταν είναι να ταΐσετε κάποιους ομίλους, κάποια αρπακτικά είτε στον τομέα της ενέργειας είτε τώρα με όλους αυτούς που ακονίζουν τα μαχαίρια τους για να μπούνε στα δάση εκεί υπάρχει χρήμα, εκεί βρίσκετε κονδύλια, βρίσκετε πόρους. Όταν είναι να αποκαταστήσετε τις ζημιές που έχουν υποστεί οι άνθρωποι με δική σας ευθύνη, λαϊκά νοικοκυριά, ή να αποκαταστήσετε το φυσικό περιβάλλον εκεί αρχίζει η στενότητα. Αυτό, λοιπόν, που πρέπει να κάνετε είναι η αποκατάσταση των ζημιών και η λήψη μέτρων για τις επιπτώσεις από την πυρκαγιά. Αν δεν το κάνετε, απλά θα επιβεβαιώσετε τις προτεραιότητές σας και τις πολιτικές επιλογές.

Γιατί εμείς δεν μιλάμε για ανικανότητα. Το κράτος -αυτό το κράτος, το αστικό κράτος- και οι κυβερνήσεις που το υπηρετούν εκεί που θέλει μια χαρά ικανό είναι και αποτελεσματικό. Όταν είναι να προστατεύσει τη ζωή και την περιουσία του λαού είναι ανίκανο. Άρα μιλάμε για πολιτικές επιλογές.

Το πρόβλημα, βέβαια, για εσάς είναι, και σας το ξαναλέω, ότι υπάρχει πολύ μεγάλη δικαιολογημένη και συσσωρευμένη οργή, γιατί όλοι αυτοί οι άνθρωποι, όλοι αυτοί οι κάτοικοι και αυτών των περιοχών και άλλων περιοχών, έχουν υποστεί επανειλημμένα παρόμοιες καταστροφές. Υπάρχει οργή, υπάρχουν κινητοποιήσεις, υπάρχει οργάνωση, υπάρχει αλληλεγγύη των κατοίκων και σε πολλές περιπτώσεις αυτή η αλληλεγγύη ήταν που έσωσε και περιουσίες και ανθρώπινες ζωές. Μόνο που αυτή η οργάνωση, αυτή η κινητοποίηση του λαού κ.λπ. πρέπει να βάλει στο στόχαστρο την πολιτική σας, την πολιτική που θυσιάζει τις ανάγκες του λαού και στο ζήτημα αυτό στον βωμό του κόστους, στον βωμό των επιλέξιμων δαπανών και στον βωμό των κερδών των λίγων.

Ξαναλέμε, δώστε αυτά που πρέπει, προκειμένου να σταθούν αυτοί οι άνθρωποι ξανά στα πόδια τους είτε πρόκειται για ιδιοκτήτες κατοικιών είτε πρόκειται για αγρότες. Και φυσικά να αντικαταστήσετε με επιστημονικό και σχεδιασμένο τρόπο το φυσικό περιβάλλον της περιοχής, για να αποφευχθεί και όλη αυτή η επιβάρυνση που υπάρχει στον λαό του Λεκανοπεδίου. Το 37% των δασών της Αττικής έχουν χαθεί τα τελευταία οκτώ χρόνια και αυτά δεν αντιμετωπίζονται με τα προγράμματα «Πρασινίζω την αυλή μου».

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Γκιόκα.

Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, όπως ανέφερα και στην πρωτολογία μου, όλοι οι εμπλεκόμενοι φορείς κινήθηκαν με εντατικούς ρυθμούς από την πρώτη στιγμή για να ενεργοποιηθούν τα μέτρα του πλαισίου στήριξης και αποκατάστασης στα μέτρα του πλαισίου της κρατικής αρωγής. Με εντατικούς ρυθμούς κινήθηκαν και τα αρμόδια κλιμάκια της Γενικής Διεύθυνσης Αποκατάστασης Επιπτώσεων Φυσικών Καταστροφών του Υπουργείου Κλιματικής Κρίσης και Πολιτικής Προστασίας, της ΔΑΕΦ, για την καταγραφή των ζημιών στα κτήρια, αλλά και την οριοθέτηση της καταστροφής στην περιοχή. Οι αυτοψίες ξεκίνησαν αμέσως μετά την κατάσβεση των πυρκαγιών.

Η πρώτη φάση των αυτοψιών ολοκληρώθηκε και συνεχίστηκε τις επόμενες ημέρες με τα αιτήματα των δήμων. Πραγματοποιήθηκαν τετρακόσιες εξήντα έξι αυτοψίες σε κτήρια σε εννέα δήμους της Αττικής εκ των οποίων τριακόσιες εξήντα εννέα περιπτώσεις αφορούν κατοικίες. Από αυτές εβδομήντα δύο κατοικίες έχουν χαρακτηριστεί ως ακατάλληλες για χρήση, ως κατεδαφιστέες, χαρακτηρισμένες ως κόκκινες, εκατόν είκοσι μία ως προσωρινά ακατάλληλες προς χρήση, κίτρινες δηλαδή, που πρέπει να προβούν σε επισκευαστικές παρεμβάσεις για να μπορούν να μείνουν μέσα, και εκατόν εβδομήντα έξι περιπτώσεις ως κατάλληλες προς χρήση, ως πράσινες. Και οι πράσινες κατοικίες είναι στο πλαίσιο της στεγαστικής συνδρομής. Υπάρχει πρόβλεψη, αφού κατατεθεί ο σχετικός φάκελος, να ενισχυθούν, όπως γίνεται πάντα. Άρα ήταν αναληθές αυτό που είπατε ότι δεν στηρίζονται τα πράσινα κτήρια. Άρα οι ακατάλληλες προς χρήση κατοικίες αθροίζονται σε εκατόν ενενήντα τρεις.

Παράλληλα, οι Επιτροπές Κρατικής Αρωγής της Περιφέρειας Αττικής πραγματοποιούν αυτοψίες στις πληγείσες επιχειρήσεις και οι ανταποκριτές του ΕΛΓΑ καταγράφουν τις δηλώσεις των αγροτών για τις ζημιές που υπέστησαν. Καταγράφουν οι ανταποκριτές του ΕΛΓΑ και συνεχίζουν, αφού γίνουν οι δηλώσεις ζημιάς, τα κλιμάκια αυτοψιών και ελέγχων από τους γεωπόνους του ΕΛΓΑ.

Επίσης, από τις πρώτες ημέρες, όπως ανέφερα ήδη, εκδόθηκαν όλες οι υπουργικές αποφάσεις που αφορούν τις ρυθμίσεις. Η πλατφόρμα της πρώτης αρωγής άνοιξε εντός της πρώτης εβδομάδος και τις επόμενες ημέρες θα γίνουν και οι πρώτες πληρωμές.

Το έχω σημειώσει και άλλες φορές όταν συζητάμε με συναδέλφους σας για θέματα αποκατάστασης από φυσικές καταστροφές και δεν συμφωνούμε με την προσέγγισή σας για στήριξη χωρίς όρους και προϋποθέσεις. Υπάρχουν όροι, υπάρχουν και προϋποθέσεις σε όλα τα μέτρα του πλαισίου της κρατικής αρωγής. Υπάρχουν όροι και προϋποθέσεις για να διασφαλίζεται ότι οι πόροι και η στήριξη που δίνεται να κατευθύνεται σε αυτούς που τη δικαιούνται, σε αυτούς που την έχουν πραγματικά ανάγκη. Θυμάμαι τώρα με συνάδελφό σας που κάναμε ολόκληρη συζήτηση, γιατί δεν αποζημιώνουμε τις πολύ μεγάλες επιχειρήσεις όπως αποζημιώνουμε τις μικρότερες. Εμάς μας ενδιαφέρει οι πόροι να πηγαίνουν σε αυτούς που πραγματικά έχουν ανάγκη και πρέπει να σταθούν στα πόδια τους.

Επομένως, και σε αυτή τη μεγάλη φυσική καταστροφή, όπως και σε άλλες φυσικές καταστροφές, κινηθήκαμε και κινούμαστε γρήγορα. Αρχές της άλλης εβδομάδος ξεκινούν οι πληρωμές της πρώτης αρωγής και συνεχίζεται η υλοποίηση όλων των μέτρων του πλαισίου κρατικής αρωγής, ένα πλαίσιο που δημιούργησε η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη. Δεν υπήρχε πριν, τώρα δημιουργήθηκε. Ένα πλαίσιο κρατικής αρωγής που εξελίσσεται, ενισχύεται, προσαρμόζεται στα νέα δεδομένα και φτάνει όσο πιο κοντά στην πυρηνική του φιλοσοφία, η οποία ποια είναι; Όσο πιο γρήγορα γίνεται η αρωγή του κράτους να φτάνει στους πολίτες που το έχουν ανάγκη. Γι’ αυτό, λοιπόν, συνεχίζουμε αυτή τη μεταρρύθμιση και δουλεύουμε εντατικά προς αυτή την κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.27΄ λύεται η συνεδρίαση για τη Δευτέρα 2 Σεπτεμβρίου 2024 και ώρα 15:00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**